b"\n_START_ARTICLE_\nManel Pousa Engro\xc3\xb1at\n_START_SECTION_\nBiografia\n_START_PARAGRAPH_\nNascut accidentalment a Andalusia, fill de barcelonins, es va ordenar sacerdot a Barcelona en 1975. Ha exercit el seu ministeri a la parr\xc3\xb2quia de la Sant\xc3\xadssima Trinitat de la Trinitat Vella i als barris de Verdun i Roquetes (districte de Nou Barris de Barcelona), on ha destacat amb el seu treball de carrer amb presos i dirig\xc3\xad l'esplai de la parr\xc3\xb2quia._NEWLINE_L'any 1982 es va afeccionar a c\xc3\xb3rrer maratons i va arribar a participar en una cinquantena de curses populars amb una millor marca de 2 hores i 55 minuts. Aquesta activitat, iniciada amb la voluntat de deixar de fumar, la va haver d'abandonar per problemes als genolls._NEWLINE_El 2004 cre\xc3\xa0 la Fundaci\xc3\xb3 Pare Manel per a treballar amb persones que es troben en situaci\xc3\xb3 de vulnerabilitat. El 2009 va rebre la Creu de Sant Jordi de la Generalitat de Catalunya i la Medalla d'Honor de Barcelona. Se l'ha acusat de pagar un avortament i celebrar matrimonis homosexuals. Segons el dret can\xc3\xb2nic, aquests fets greus comporten la pena d'excomuni\xc3\xb3 latae sententiae. Tanmateix, l'Arquebisbat de Barcelona va determinar que no ha incorregut en la censura d'excomuni\xc3\xb3 latae sententiae per no haver concorregut en la intenci\xc3\xb3 del delicte i per no haver tingut complicitat principal en els avortaments, ja totalment decidits i duts a terme per dues noies en situaci\xc3\xb3 econ\xc3\xb2mica molt prec\xc3\xa0ria._NEWLINE_El 2017 va anar a les llistes de Junts per Catalunya per Barcelona a les Eleccions al Parlament de Catalunya de 2017."